## Zakon o tehničkim zahtjevima za proizvode i ocjeni sukladnosti

### NN 158/2003 (7.10.2003.), Zakon o tehničkim zahtjevima za proizvode i ocjeni sukladnosti

# HRVATSKI SABOR

2261

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O TEHNIČKIM ZAHTJEVIMA ZA PROIZVODE I OCJENI SUKLADNOSTI

Proglašavam
Zakon o tehničkim zahtjevima za proizvode i ocjeni sukladnosti, koji je donio
Hrvatski sabor na sjednici 25. rujna 2003.

Broj:
01-081-03-3247/2
Zagreb, 1. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O TEHNIČKIM ZAHTJEVIMA ZA PROIZVODE I OCJENI SUKLADNOSTI

I.
OPĆE ODREDBE

Članak 1.

(1) Ovim se Zakonom uređuje način propisivanja
tehničkih zahtjeva za proizvode i postupaka ocjene sukladnosti s propisanim zahtjevima
te donošenje tehničkih propisa kojima nadležni ministri i ravnatelji državnih
upravnih organizacija (u daljnjemu tekstu: čelnici tijela državne uprave), na
temelju ovoga Zakona, za pojedine proizvode, odnosno skupine proizvoda
podrobnije uređuju najmanje jedan od sljedećih elemenata:

– tehničke zahtjeve koje moraju zadovoljiti proizvodi
koji se stavljaju na tržište i/ili uporabu,

– prava i obveze pravnih i fizičkih osoba koje
stavljaju proizvode na tržište i/ili uporabu,

– postupke ocjene sukladnosti s propisanim
zahtjevima,

– prava i obveze tijela koja provode postupke ocjene
suklad­nosti proizvoda s tehničkim zahtjevima (u nastavku teksta: tijela za
ocjenu sukladnosti),

– dokumente (npr. potvrde, tehničku dokumentaciju i
slično) koji moraju biti dostupni nadležnim tijelima prije stavljanja pro­izvoda
na tržište i/ili uporabu,

– način označivanja proizvoda.

(2) Ovim se Zakonom uređuje i nadzor nad
ispunjavanjem zahtjeva iz tehničkih propisa te valjanost dokumenata o
sukladnosti i znakova sukladnosti izdanih u inozemstvu.

(3) Ovaj se Zakon ne primjenjuje na propisivanje
tehničkih zahtjeva i provedbu postupaka ocjene sukladnosti za proizvode koji su
uređeni posebnim zakonima.

Članak 2.

Proizvodi mogu biti stavljeni na tržište, odnosno
mogu se početi upotrebljavati samo ako su sukladni s propisanim teh­ničkim
zahtjevima, ako je njihova sukladnost utvrđena prema propisanom postupku i ako
su označeni u skladu s propisima.

Članak 3.

U smislu odredaba ovoga Zakona upotrebljavat će se
ove definicije:

*Proizvod* je bilo koji predmet koji je projektiran,
proizveden ili na koji drugi način dobiven, neovisno o stupnju njegove pre­rad­be,
a namijenjen je stavljanju na tržište.

*Proizvođač* je svaka fizička ili pravna osoba koja je
odgovorna za projektiranje i proizvodnju nekog proizvoda ili njegovo
predstavljanje ili koja mijenja, temeljito preinačuje ili prerađuje proizvod
radi njegova stavljanja na tržište ili stavljanja u uporabu.

*Stavljanje proizvoda na tržište* trenutak je kada proizvod
prvi puta iz faze proizvodnje ili uvoza prelazi u fazu distribucije, uz naplatu
ili besplatno, odnosno kada proizvod prvi put iz faze proizvodnje i uvoza
prelazi u fazu stavljanja u rad, uz naplatu ili besplatno, to jest nakon završene
ugradbe, ili u fazu uporabe kao roba namijenjena za prodaju i stavljanje u rad
za potrebe drugih osoba ili za vlastite potrebe. Ova se definicija ne odnosi na
proizvode koji se proizvode ili uvoze radi prodaje na inozemnom tržištu.

*Stavljanje proizvoda u uporabu* je trenutak prve uporabe
proizvoda u Republici Hrvatskoj od strane krajnjeg korisnika.

*Nadzor nad tržištem* sastoji se od metoda,
postupaka i radnja nadležnih tijela koje su potrebne kako bi se osiguralo da
proizvodi na tržištu zadovoljavaju zahtjeve koji se na njih odnose, da imaju
potrebne oznake sukladnosti te da su praćeni potrebnom tehničkom
dokumentacijom.

*Usklađena europska norma* je tehnička specifikacija
koja služi kao potpora za zadovoljavanje temeljnih zahtjeva smjernica novoga
pristupa, a koju su prihvatile europske normirne organizacije na temelju ovlaštenja
koje im je dalo Povjerenstvo.

*Akreditacija* je postupak kojim mjerodavno tijelo službeno
priznaje da je koje tijelo ili osoba sposobna za obavljanje određenih zadataka.

*Ocjena sukladnosti proizvoda* je svaka radnja koja se
odnosi na izravno ili neizravno utvrđivanje jesu li ispunjeni odgovarajući
tehnički zahtjevi za proizvode.

*Tijelo za ocjenu sukladnosti* je o dobavljaču neovisni
laboratorij, potvrdbeno tijelo, nadzorno ili drugo tijelo koje sudjeluje u
postupku ocjenjivanja sukladnosti.

*Tehnički propis* je propis u kojem se
tehnički zahtjevi daju izravno ili upućivanjem na normu, tehničku specifikaciju
ili upute za primjenu ili pak uključivanjem sadržaja tih dokumenata.

II.
PROPISIVANJE TEHNIČKIH ZAHTJEVA

Članak
4.

Tehničkim
propisima odredit će se obveze pravnih i fizičkih osoba koje stavljaju proizvode
na tržište i/ili u uporabu s obzirom na njihovu sigurnost, zaštitu zdravlja
ljudi i domaćih životinja te zaštitu okoliša i drugo što je odlučno za uređivanje
područja na koje se tehnički propis odnosi.

Članak 5.

(1) Čelnici tijela državne uprave u skladu s ovim
Zakonom utvrđenim ovlastima donosit će tehničke propise kojima propisuju
tehničke zahtjeve za proizvode ili skupine proizvoda (u daljnjemu tekstu:
proizvodi) te propisivati postupke ocjene sukladnosti radi:

– sigurnosti,

– zaštite života i zdravlja ljudi, životinja i
biljaka,

– zaštite okoliša,

– zaštite potrošača i drugih korisnika,

– zaštite imovine ili

– zaštite drugih općih interesa.

(2) Tehničke propise iz stavka 1. ovoga članka
čelnici tijela državne uprave, donose sukladno provedbenom programu kojeg
donosi Vlada Republike Hrvatske na prijedlog ministra nadležnog za
gospodarstvo.

(3)Tehnički propisi iz stavka 1. ovoga članka donose
se samo kada je to potrebno radi usklađivanja hrvatskoga tehničkog
zakonodavstva s tehničkim zakonodavstvom Europske unije.

(4) Kod donošenja tehničkih propisa iz stavka 1.
ovoga članka uzimat će se u obzir međunarodna načela i preuzete obveze iz
dvostranih i višestranih sporazuma radi sprječavanja nepotrebnih zapreka u međunarodnoj
trgovini.

(5) Tehničkim se propisom može odrediti da se
pretpostavlja da je proizvod sukladan s tehničkim propisima ako odgovara
zahtjevima hrvatskih norma kojima su prihvaćene usklađene europske norme.

(6) Popis hrvatskih normi iz stavka 5. ovoga članka
objav­ljuje tijelo državne uprave, nadležno za donošenje tehničkog propisa, u
»Narodnim novinama«.

(7) U slučaju da se utvrdi da proizvodi koji su
sukladni tehničkim propisima iz stavka 1. ovoga članka, a koji su pravilno ugrađeni,
održavani, te se upotrebljavaju za predviđenu namjenu, mogu ugroziti zdravlje
i/ili sigurnost korisnika ili drugih osoba, tijelo državne uprave iz stavka 1.
ovoga članka poduzet će mjere za povlačenje takvih proizvoda s tržišta, odnosno
zabranu ili ograničenje njihovog stavljanja na tržište ili u uporabu.

(8) Ukoliko se utvrdi da proizvodi koji zadovoljavaju
zah­tjeve hrvatske norme iz stavka 5. ovoga članka ne zadovoljavaju zahtjeve
određenih tehničkih propisa iz stavka 1. ovoga članka ili da taj proizvod može
ugroziti zdravlje i/ili sigurnost korisnika ili drugih osoba, ta će se hrvatska
norma brisati iz popisa hrvatskih normi iz stavka 6. ovoga članka.

(9) Tijelo državne uprave iz stavka 1. ovoga članka
odmah će obavijestiti javnost o bilo kojoj od mjera iz stavka 7. i 8. ovoga
članka, objavljivanjem obavijesti u »Narodnim novinama«.

III.
POSTUPCI OCJENE SUKLADNOSTI

Članak
6.

Tehničkim
se propisima utvrđuju tehnički zahtjevi i postupci ocjene sukladnosti za
proizvode za koje pravna ili fizička osoba koja stavlja proizvod na tržište
i/ili uporabu mora prije njihova stavljanja na tržište ili u uporabu:

–
osigurati provedbu postupaka ocjene sukladnosti s propisanim tehničkim
zahtjevima,

– izdati, odnosno osigurati izjavu o sukladnosti,
izvješće o ispitivanju, potvrdu (certifikat) ili drugi dokument o sukladnosti
(u daljnjemu tekstu: dokument o sukladnosti),

– izraditi i čuvati tehničku dokumentaciju u
propisanu opsegu, obliku i rokovima,

– osigurati označivanje s propisanim oznakama
sukladnosti.

Članak 7.

(1) Na proizvode koji su sukladni s propisanim
tehničkim zahtjevima mora se staviti propisana oznaka sukladnosti.

(2) Oblik, sadržaj i izgled oznake sukladnosti
provedbenim propisom propisuje ministar nadležan za gospodarstvo.

(3) Na proizvode koji nisu sukladni s propisanim
tehničkim zahtjevima i proizvode za koje nije propisano označivanje oznakama
sukladnosti ne smiju se stavljati oznake sukladnosti ili druge oznake koje su
slične propisanim oznakama sukladnosti, koje bi mogle stvoriti zabunu na tržištu
ili obmanuti potrošača.

Članak 8.

(1) Tehničkim propisom odredit će se postupak ocjene
sukladnosti za svaku skupinu proizvoda na koju se propis odnosi.

(2) Na ocjenu sukladnosti iz stavka 1. ovoga članka
primjenjivat će se neki od sljedećih postupaka ili koja njihova kombinacija:

– proizvođačeva samostalna ocjena sukladnosti
proizvoda,

– ocjena sukladnosti proizvoda koju obavlja tijelo za
ocjenu sukladnosti na jednome uzorku ili na statistički odabranu uzorku iz
proizvodnoga procesa,

– proizvođačevo upravljanje sustavom osiguravanja
kakvoće proizvodnog procesa,

– utvrđivanje prikladnosti i provedba nadzora nad
proizvo­đačevim sustavom osiguravanja kakvoće proizvodnoga procesa, koji
provodi tijelo za ocjenu sukladnosti.

IV.
TIJELA ZA OCJENU SUKLADNOSTI I ZAHTJEVI KOJE MORAJU ZADOVOLJITI

Članak
9.

(1)
Tehničkim se propisima propisuju posebni zahtjevi koje moraju zadovoljiti
tijela za ocjenu sukladnosti i nadzor nad njihovim radom.

(2) Čelnici tijela državne uprave koja donose
tehničke propise iz stavka 1. ovoga članka utvrđuju ispunjavanje zahtjeva za
tijela koja provode ocjenu sukladnosti.

(3) Tehničkim propisom uredit će se postupak nadzora
nad radom tijela za ocjenu sukladnosti te mjere koje treba poduzeti u slučaju
neispunjavanja zahtjeva iz stavka 1. ovoga članka.

Članak 10.

Zahtjevi koje moraju zadovoljiti tijela iz članka 9.
stavka 1. ovoga Zakona odnose se na:

– stručnu osposobljenost osoblja,

– potrebnu opremu,

– neovisnost i nepristranost u postupku ocjene
sukladnosti,

– čuvanje poslovne tajne,

–
odgovornost za obavljeni rad, osim u slučaju kad je odgovornost propisana
drugim zakonom,

– druge uvjete koje moraju ispunjavati tijela za
ocjenu sukladnosti.

Članak 11.

(1) Kad su tehničkim propisima propisani zahtjevi u
skladu sa člankom 10. ovoga Zakona, tijela za ocjenu sukladnosti mogu obavljati
određene poslove samo na temelju rješenja koje donosi čelnik tijela državne
uprave koji je donio tehnički propis.

(2) Rješenje iz prethodnog stavka može se vremenski
ogra­ničiti ili vrijediti do ukidanja.

(3) Tijelo za ocjenu sukladnosti, zahtjeve iz članka
10. ovoga Zakona mora ispunjavati za vrijeme trajanja ovlaštenja.

(4) Ako se utvrdi da je tijekom trajanja ovlaštenja
tijelo za ocjenu sukladnosti prestalo ispunjavati propisane zahtjeve čelnik
tijela državne uprave koji je donio tehnički propis donosi rješenje kojim se ovlaštenje
ukida.

(5) Protiv rješenja iz stavka 1. i 4. ovoga članka
nije do­puštena žalba, ali se može pokrenuti upravni spor.

Članak 12.

(1) Tijela za ocjenu sukladnosti, određena za
provedbu zadataka u smislu odredaba ovoga Zakona, izdaju dokumente o suklad­nosti
na temelju zahtjeva pravne ili fizičke osobe koja stavlja proizvod na tržište
i/ili u uporabu.

(2) Tijelo za ocjenu sukladnosti i podnositelj
zahtjeva uredit će ugovorom sklopljenim u pisanom obliku, međusobna prava i
obveze u vezi s izdavanjem dokumenata o sukladnosti.

V.
VALJANOST DOKUMENATA I ZNAKOVA SUKLADNOSTI IZDANIH U INOZEMSTVU

Članak
13.

(1) U
Republici Hrvatskoj vrijede dokumenti o sukladnosti i oznake sukladnosti izdani
u inozemstvu ako su izdani u skladu s međunarodnim ugovorima koje je sklopila
Republika Hrvatska.

(2) Čelnik
tijela državne uprave koji je donio tehnički propis može priznati valjanost
dokumenata o sukladnosti i oznake suklad­nosti izdane u inozemstvu ako oni
pokazuju sukladnost s tehničkim propisima koji su prema zahtjevima za proizvod
istovjetni s izdanim hrvatskim tehničkim propisom i ako je osposob­ljenost
tijela koja su sudjelovala u postupku ocjene sukladnosti utvrđena prema istom
postupku i zahtjevima koji su propisani za ta tijela u hrvatskome tehničkom
propisu.

(3)
Evidenciju primjenjivih dokumenata o sukladnosti i oznaka sukladnosti te tijela
za ocjenu sukladnosti vode tijela državne uprave nadležna za donošenje
tehničkih propisa. Evidencija je javna knjiga.

VI.
INSPEKCIJSKI NADZOR

Članak
14.

(1)
Ispunjavanje zahtjeva iz ovoga Zakona i propisa donesenih za njegovo provođenje
nadziru inspekcijska tijela u skladu sa svojim djelokrugom.

(2)
Nadležni inspektori imaju ovlaštenja za poduzimanje mjera koje proizlaze iz
pojedinih propisa koji se odnose na njihov rad, ovoga Zakona i pojedinoga
tehničkog propisa iz članka 5. ovoga Zakona.

(3)
Osim ovlaštenja iz stavka 2. ovoga članka nadležni inspektori mogu:

–
zahtijevati od dobavljača sve potrebne obavijesti i uvid u izdane dokumente o
sukladnosti te tehničku dokumentaciju,

–
obaviti odgovarajući pregled i ispitivanja proizvoda s obzirom na sukladnost s
propisima kad se oni stave na tržište, odnos­no kad se počnu upotrebljavati,

–
uzimati uzorke proizvoda i dati ih na ispitivanje i ocjenu sukladnosti,

–
odrediti otklanjanje utvrđenih nesukladnosti,

–
zahtijevati da se proizvodi opskrbe propisanim oznakama, odnosno ukloniti
nedopuštene oznake,

–
zabraniti stavljanje na tržište, ograničiti stavljanje na tržište ili odrediti
povlačenje nesukladnih proizvoda s tržišta i provesti dodatne mjere koje će
osigurati da se ta zabrana poštuje,

–
obavijestiti tijelo državne uprave koje je donijelo propis koji se odnosi na
određeni proizvod da poduzme radnje utvrđene uredbom o međusobnome obavješćivanju,

–
odrediti uništavanje nesukladnih proizvoda ako je to nužno za zaštitu zdravlja
i sigurnosti ljudi.

(3) Ako
nadležno inspekcijsko tijelo ne raspolaže potrebnim stručnim znanjem ili
opremom za provedbu pregleda ili ispitivanja iz prethodnog stavka, provedbu
pojedinih radnji u okviru inspekcijskog nadzora može povjeriti osposobljenoj
ustanovi.

(4) Troškove
inspekcijskoga postupka (troškovi ispitivanja i provjere sukladnosti proizvoda
i drugi troškovi u vezi s inspekcijskim pregledom) koji su nastali pri provedbi
nadzora snosi pravna ili fizička osoba ako se pokaže da proizvod nije bio
sukladan s temeljnim zahtjevima.

Članak 15.

Vlada
Republike Hrvatske propisat će uredbom način oba­vješ­ćivanja drugih država,
odnosno međunarodnih subjekata o onim mjerama državnih tijela kojima se
zabranjuje ili ograničuje stavljanje nekoga proizvoda na tržište ili u uporabu,
ili određuje njegovo povlačenje iz prometa zbog javnog interesa, a koje utječu
na slobodno kretanje robe u međunarodnoj trgovini.

VII.
KAZNENE ODREDBE

Članak 16.

(1) Novčanom kaznom od 2.000,00 do 100.000,00 kuna
kaznit će se za prekršaj pravna osoba, odnosno novčanom kaznom od 300,00 do
10.000,00 kuna fizička osoba koja u vezi sa samostalnim obavljanjem
djelatnosti:

– stavi na tržište, odnosno počne upotrebljavati
proizvod protivno članku 2. ovoga Zakona,

– stavi na tržište, odnosno počne upotrebljavati
proizvod protivno članku 5. stavku 1. ovoga Zakona,

– u suprotnosti sa člankom 7. stavkom 1. ovoga Zakona
na proizvode koji su sukladni s propisanim tehničkim zahtjevima ne stavi
propisanu oznaku sukladnosti,

– u suprotnosti sa člankom 7. stavkom 3. ovoga Zakona
označi proizvode oznakama sukladnosti ili drugim oznakama koji su slični
oznakama sukladnosti do te mjere da bi mogli stvoriti zabunu na tržištu ili
obmanuti potrošače,

– u suprotnosti sa člankom 9. ovoga Zakona obavlja
poslove tijela za ocjenu sukladnosti u postupcima ocjene sukladnosti,

– u
suprotnosti sa člankom 14. stavkom 2. i 3. ovoga Zakona ne postupa u skladu s
izvršnim odlukama nadležnih inspekcijskih tijela.

(2)
Novčanom kaznom od 300,00 do 10.000,00 kuna kaznit će se za prekršaj i
odgovorna osoba pravne osobe za učinjeni prekršaj iz prethodnog stavka.

VIII.
PRIJELAZNE I ZAVRŠNE ODREDBE

Članak
17.

Do donošenja
zakona kojim će se urediti područje homologacije, propise iz tog područja
donosit će ravnatelj Državnog zavoda za normizaciju i mjeriteljstvo.

Članak
18.

Vlada
Republike Hrvatske donijet će provedbeni program iz članka 5. stavka 2. i
uredbu iz članka 15. ovoga Zakona u roku od šest mjeseci od dana stupanja na
snagu ovoga Zakona.

Članak
19.

Prekršajni
postupci pokrenuti do dana stupanja na snagu ovoga Zakona, dovršit će se prema
odredbama propisa koji su bili na snazi do stupanja na snagu ovoga Zakona.

Članak
20.

Do donošenja
tehničkih propisa na temelju ovoga Zakona, odnosno drugih zakona, i dalje se
primjenjuju tehnički propisi koji su doneseni i preuzeti na temelju Zakona o
normizaciji (»Narodne novine«, br. 55/96.).

Članak
21.

Danom
stupanja na snagu ovoga Zakona prestaju važiti odred­be članka 1., 3. – 8., 13.
– 23., i 32. – 58. Zakona o normizaciji (»Narodne novine«, br. 55/96.).

Članak
22.

Ovaj
Zakon stupa na snagu osmoga dana od dana objave u »Narodnim novinama«.

Klasa:
383-01/03-01/01
Zagreb, 25. rujna 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 158/2003-2261